text:
15 giugno 2006
Miercus al è consei comunâl:
belanç consuntîf
Il pont plui impuartant al è il cont consuntîf, ven a stâi il belenç des ativitâts fatis di cheste aministrazion tal an finanziari 2005. Ma mi risulte che e je ancje cualchi biele interogazion e interpelance... O soi propit curiôs: une volte al vignive a cjatâmi sul blog ancje il Cuç, cui sa se nus anticipe alc achì, stant che cussì ancje la int e pues intervignî. Cuç, se tu sês, bat un colp!
ps: par dî la veretât, ancje de maiorance al passave (e salacor al passe inmò) cualchidun, ma al è plui dificil esponisi se tu stâs te stanzie dai botons: al è plui comut cjalâ cence cjapâ posizion... tacant dal prin là parsore
44 commenti:
- mai domo ha detto...
-
ciao christian, ce mut statu?
al'è veramenti tant timp ca no ti scrivevi nuie.
Podaresitu par plase dimi su ce che son les interrogasions o interpellances, amancul ches che son plui interessantes par te.
Mandi e grasie
- 15/6/06 13:19
- mai domo ha detto...
-
o ai provat a viodi e mi an dite che une e ie sui lavors di VALORISASION E TUTELE AMBIENTAL dal Cuel dal Fum!!
A mi an dite che la situasion e ie, par dopra un eufemismo, un poc delicade e al baste la a li a viodi par rindisi cont.
A mi semee che cule tutele e valorisasion ambiental chel intervent a li nol a nuie a ce fa.
Al di la dal risultat final, che gia cule imaginasion no mi semee une grande robe, atu viodut il dragio che an fat? e podevin a chest pont buta iu le coline e torna a fale "GNOVE" secondo i crismi della bellezza canonica...
(erial necessari fa chei murs di sostegno " a sbreghe balon" e che costin un casin???, e che stradute che va a sbati intor dal cancel dal campo..
rindi accessibil le aree nol ul di costrui une strade... tu mi disaras simpri mior di che fate par daur in asfalt(fate cule giustificasion di intervent temporaneo di stabilisasion de strade(stabilissasion cul asfalt? in tun parco??) Ma, a mi semee che al ere mior no tenta di valorisalu il cuel dal fum, PAR VALORISALU VERAMENTI (a e une provocasion ma amancul a mi a mi girin i cis)
O pensi che i assessors ai lavori pubblici (simpri comandant di Milan) e l'assessor ale tutele ambiental e vedin dat veramenti dimostrasion de lor grande sensibilitat e capacitat..
(bisugne da des direttives a un progettist, des indicasions; e son lor i comittens che e an di esi contens dal progiet che l'architet i fas)
No ai voe di taca nisun ma o pensi che al sedi ce rabiasi...
Scuse lo sfogo ma o soi veramenti rabios
Mandi
- 16/6/06 11:56
- cuso_di_cjan ha detto...
-
no sta preocupati maidomo tu vedaras che "l'allegra brigata" e savarà vignì fur ancje cheste volte de pastane..... al è che second me a milan si impare a fa i murs di gome plui che di siment e si sa che e son plui resistens.....
- 16/6/06 16:34
- MASANC ha detto...
-
Perchè scandalizzarsi dei muri in cemento se tutta Majano è solo cemento armato (vedi p.e la chiesa).
I vecchi avevano fatto i muri a secco che probabilmente sono venuti alla luce durante gli scavi del " Cul da Fum" ma sono "vecchi".
E poi un assesore che vive a Milano è "abituato" a vedere manufatti in cemento mai in sassi.
Fagagna che non ha avuto tanti danni con il terremoto e probabilmente un assessore ai LL.PP. stanziale, continua a rinnovare la cittadina mantenendo muri e sassi originali.
A proposito della giunta comunale e conseguente maggioranza, da piazza Italia si sente già il russare di chi dorme e spera che a i cittadini alietati da tale musica seguano l'esempio delgi amministratori.
Quindi,come cantavano le ORME tanto tempo fa, " non mi rompete, lasciate che io dorma questo sonno"
Mandi e buone gnot
- 16/6/06 16:48
- contadin ha detto...
-
Io o vares une idee… metin un doi raclis,
tant e an gia butat iu duc i arbui e fasin une
biele coltivasion di CUDUMARS sul cuel dal fum…
simpri mior dai lor collegas in giunte!!!
Mandi
- 16/6/06 18:15
- cuso_di_cjan ha detto...
-
Tra cudumars, pomodoros, e patates (di chestes non d'è ma no je stagion) o vin jemplat el ort, al mancjave dome un contadin.....
però come che al à dit un gran fenomeno "credevi di aver detto una cazzata" si podares fa un percors di botaniche tal nestri amat cuel...
- 16/6/06 18:23
- contadin ha detto...
-
Mi semee che e an propite voe di fa un percors di botaniche, ma di botaniche edil…
murs di sostegno in siment, canalettes in siment, cordonades in siment, pavimentasion in siment
propit un percors di botaniche!!!
Metin ancie i cudumars di siment e e sin a puest!
mandi
- 16/6/06 18:32
-
-
ciao cristian spero que tu vai bene ho visto che ti dai a fondo sur ton blog excuse moi me la je du mal a ecrire en italien trop de temp ce passe et je perdue presque toutje vien de tans en tantsur ton blog il et tres fimpatique je espere que toi arrive a comprendrece que je ecrit je te ambrasse ton oncle et ta tante a bien tot continue com ca cioa daniele
- 16/6/06 20:28
-
-
mem ici a PARIS on te lis tu vois tu est arrive loin ciao continue ce tres bien ce que tu fait je vais te lire plus souvant ciao
- 16/6/06 20:31
- singar ha detto...
-
Non è un pò imbarazzante che la discussione sullo scempio del Colle del Fum nasca solo a causa di una presunta interrogazione presentata dalla minoranza consiliare ??
Cristian dove eri e, soprattutto ,dove sei, dove "stai" ?????
- 17/6/06 09:36
-
-
Ma perchè litigare per queste cazzate? Si capisce benissimo che l'intenzione è permettere al "miglior offerente" di costruire villette sul Colle del Fum, non passerà molto tempo e vedremo qualche nuova casetta (rigorosamente in cemento armato) nascere sulla vetta del colle oramai ribattezzato Cuel di Siment (ora, magari, non è possibile ma confido sulle riforme promosse dalla nostra Brava amministrazione)! Ancora una volta siamo riusciti a vedere che gli interessi personali hanno prevalso su quelli della comunità, come sempre, sotto gli occhi di tutti!
- 17/6/06 12:36
- Christian Romanini ha detto...
-
Mandi a ducj e scusait se us ai trascurâts ma o ai cualchi problemut cul modem: forsit al è cualchidun che mi à fat la macumba par che no rivedi a scrivi.
Chês altris interogazions a rivuardin: il probleme de crosere di viâl Snaidero-Ss463 (e chi jo o ribadìs che fâ une rotonde al sarès no risolvi il probleme, ma fant un plui grant:duncje o soi contrari ae rotonde), une altre interogazion e je su la mancjade presince de aministrazion ae presentazion dal festival show che la proloco e à in calendari vie pal Festival (se il Sindic nol podeve lâ, al podere mandâ un dai 6 assessôrs, orpo!), dopo e je la intergazion il tai de jerbe e ancje la mancjade concession dai spazis dl cjaput di basket pal Festival.
Pal Cuel dal Fum, ancje a mi mi pâr un pugn tal voli la situazion di cumò, ma no stin a dismenteâsi che al è inmò viert il cantîr e duncje si à di viodi cuant che al sarà finît. La sfide e sarà cuant che si varà di meti lis plantis e chi jo o propon che al sarès impuartant pontâ a valorizâ la vegjetazion locâl cuntune plantumazion di speciis autoctonis e fâ cussì un zardin botanic tradizionâl: e sarès plui facile manutenzion par vie che lis plantis a son di chenti e no patissin e po e sarès la ocasion par valorizâ la crescite di un progjet ambientât leât ae nestre storie. Tantis critichis mi semein pretestuosis: si à di verificâ la regolaritât de esecuzion, ma par chest al è responsabil il diretôr dai lavôrs. Ciert al è che la presince e je une robe impuartante e se tu sês a Milan al è un tic plui dificil stâ daûr al lis robis, che no jessi chi dongje…
- 17/6/06 15:12
-
-
VENDESI: Villetta a schiera tricamere vista piazza Italia, località Cuel dal Fum.
Cantiere in costruzione.
Consegna prevista tra 2 anni.
Agenzia X-File
- 17/6/06 16:09
-
-
Eccezunale Veramente:
Attico su Cuel dal Fum, Majano.
Tricamere con piscina, ascensore 10 posti direttamente in salotto. Vista nord Gardo, vista sud Piazza Italia.
Binocolo vista municipio.
Vero affare.
Qualsiasi personalizzazione. Palazzina 25 piani in costruzione.
Prevista consegna 2anni
Agenzia X-File
Problemi per l'edilizia?
Il tuo terreno non è edificabile?
Chiamaci X-File risolverà ogni problema.
(Zona Majano sicura e Milano con qualche spinta)
- 17/6/06 16:37
- Christian Romanini ha detto...
-
A proposit di interpelancis: ultime novitât di vuê matine e je une relative ae une serade organizade lunis de Zonte comunâl par fevelâ di referendum. Jo no soi contrari a dâ ae popolazion ducj i imprescj par permeti di jentrâ ben te cuestion, ma in chest câs, che al è dome politic, al sarès stât util e impuartant, clamâ la conference dai cjâfsgrups par frontâ insiemit la cuestion. La minorance si lamente di cheste mancjance: o soi dacuardi ancje jo! o podevìn jessi clamâts ancje ducj noaltris sedi de maiorance sedi de minorance.
- 17/6/06 16:46
- MASANC ha detto...
-
Dipo Christian ce nus ditu dai comitàs di frasion ?
- 17/6/06 17:15
-
-
Dai Cristian, non accusare il Bravo Aldo, probabilmente ha fatto l'abbonamento allo stadio e non può andare avanti e indietro da Milano per seguire i nostri problemi. Voi non sapete quanto siano prodigiosi telefono e fax per poter lavorare in vacanza!
- 18/6/06 12:21
- mai domo ha detto...
-
O pos esi dacordo cun te christian che durant le esecusion dai lavors la situasion e podi semea plui critiche di ce ca ie, ma o torni a ribadi la me idee che tai lavors di valorisasion ambiental nol è impuartant nome il risultat, ma ancie les metodologies d'intervent leades ales sceltes progettuai. A mi spieghi mior, in base all’andament planimetric e altimetric da culine io o pos decidi diviers “tracciati” pe strade e parallelamenti o pos decidi le largiege dal troi (simpri tignin cont di riferimens normativs) e o pos valuta la necessitas di eventaules infrastruttures tipo murs,canalettis, ecc.. e ie propite in che fase a chi ca bisogne ciata un “compromesso” tra les divierses esigenses di razional utilizzo, di adeguatece tecniche e di rispiet par les bieleces e richeces che nus circondin!! Compromesso no ie forse le peraule iuste, ma les possibilitas di fa coniuga dutes chestes robes e son tantes. e propite in chel punto a chi che le fuarce di certes sensibilitas e podin puarta in tune diresion o in che atre. Tal cors dai lavors e podin esi dai cambiamens in base a problemas che nasin, ma alore tu as di torna a valutaiu e fa des variantes. Ale fin i progies e pasin simpri pe giunte e a li che certes SENSIBILITAS e an di imponisi, nol covente che un al sedi tecnic, al a di fasi indica dal tecnic les solusions par garanti certes esigences.
Però par plase no stin a SBOLOGNA LES ROGNES disint che un si fide di direttor dai lavors, geologo e tecnics varis; al di la dal fat che i lavors da un punto di viste tecnic e amministratif a sedin in regule, a chi e ie manciade secont me la supervision e la PRESINCE SENSIBIL dai assessors.
Sinceramente a no mi interessin in chel moment a chi les responsabilitas, che comunque secont me a son dai doi assessors competens, chel dai lavori pubblici e chel de tutele ambiental che son cumo e che erin ancie le passade amministrasion, a mi interesse che DUC INSIEME a rivais a ciata des formes par da un indirs diviers ai lavors!
Cumo la situasion e ie un poc compromesse ma o pensi che a sedin persones sensibilis a chei argomens a chi, sia a ciampe che a drete… a ul nome fuarce di puartales indenant al di la de appartenences e al di la di puarta aghe al propit mulin…
A mi è plasut ce che tu as scrit a chi e o mi auguri che tu rivis ancie in consei comunal a fa pesa chests argomens.
Mandi mandi
- 18/6/06 12:38
- contadin ha detto...
-
Vendesi attivitat di prodsion di CUDUMARS DI CIMENT DOC (vers cudumars di ciment di culine furlane: produsion cuel dal fum - Majan)
No perditempo!!!
specie se son di MILAN!!!!
- 19/6/06 08:38
- singar ha detto...
-
Cristian, da sedicente voce libera e giovane, da te mi sarei atteso una risposta alla domanda
rivoltati.
Mandi
- 19/6/06 09:02
- cuchh ha detto...
-
mandi christian, ti ringrasi di vemi citat tal articul. Io no crot di giontà nie a ce che al'è già stat dite culì e a ce che si sin dite sabide in place sul referendum. Se qualchidun al è curios (e o speri che an sedi plui di qualchidun) al pos vignì a scoltà el consei comunal (o forsite lei el resoconto dopo).
- 19/6/06 14:29
- cuso_di_cjan ha detto...
-
I cudumars di siment e son durs di digjerì caro contadino.....
ma jo o ai fiducie che chej di milan e san lavorà mior di no altris e soredut e an plui esperience di no
- 19/6/06 14:56
-
-
braf cuso di chjan! al e par chei che le pensin come te che e continuin a elegi simprile stese bande cui biei risultaas che e viodin!
- 19/6/06 22:04
- contadin ha detto...
-
ciar cuso di cian, chei cudumars a li, di cui tu tu as tante fiduce, e che nus governin cusi ben e son plui dificii "da digerire" dai CUDUMARS di ciment che e stan vignint su tal cuel dal fum!!!
comunque CUDUMARS DI CA, CUDUMARS DI LA, prime o dopo a si stufisi a CIAPAIU in chel puest!!! dopo un si sint cudumar ancie lui e il CERCLI DAL CUDUMAR di CIMENT no si siere plui!!!
- 19/6/06 22:19
- contadin ha detto...
-
e dopo io no rivi a capi come che i conseirs di maggiorance, i supporters di maggiorance, i notabili di maggiorance... e rivin a tase viodint ches robes a li!
MIEC CUDUMAR DI CIMENT PAROMP... MEZZO GAUDIO... BOOH
o ai propite gust di viodi ce che disaran in consei i capigruppo di maggiorance, che tra l'atri a mi semee no vegnin tignus in grande considerasion nancie lor dal BIUMVIRATO FILE-ZONTA!!! (vedi incontro pai referendum di usgnot che il BIUMVIRATO al a fat sence cagaiu nancie lor)
MA NO ISE ORE CHE SI RABIAIS UN POC!!! seno e faseis veramenti vuatris la figure dai CUDUMARS DI CIMENT..
ius al domande PARPLASE un puar contadin di Majan
- 19/6/06 22:35
-
-
Un al File,
un al Zonte,
le migjestre e je pronte.
O migjestre
o sbrudiot,
Il sindic
a le cjoc.
Nol sint
o no vul sintii
ce che i dis il so partit.
Al va a tor par Majan
cun File in tune man.
Va di ca e va di la
non san plui ce fa.
Une idee i pase pal cjaf:
"Tirin su une strade sul quel dal fum,
cusi le int e pos la cjoli lidum"
Approvade le proposte
a le File cal imposte.
Ma e rive une clamade di Milan,
e File no si viot par un an.
Intant il progjet a le tacat
e nisun al sa la ca le rivat.
E son grums di cjere a tor par dut
che fasi viodi il quel dut brut.
Moral de storie:
A le mior che si fermi te ostarie
a bevi tais in compagnie.
Pitost che comencià une storie
cence un fil di glorie.
Ridin che doman e pos la pies
- 20/6/06 00:10
- contadin ha detto...
-
Christian ... silenzio ... silenzio ... silenzio..
o che ti an fat veramenti la macumba pal to modem...
oppur maliziosamenti la macumba te an fate la MESTRE, FILE e ZONTA par no fati di ce che tu pensis veramenti, simpri par para il cul a chei tre quatri a li...
mi sa che e an voe di fa tase dutes les robes che e an fat cun sufficiense platansi daur al classiche scuse cal dopre Zonta delle CRITICHE PRETENZIOSE (al ul movut il cul... no platasi daur di scuses!!!)
O speri che no ti metin il BAVAGLIO ISTITUZIONALE, che par une VOS LIBARE e ie come une torture!!!
- 20/6/06 12:37
- contadin ha detto...
-
o ai scapelat!!! les critiches e son PRETESTUOSE ... no pretenziose...
BAVAGLIO SI, BAVAGLIO NO,
QUESTA E' LA TERRA DEI CACHI!!!
(come cal diseve elio delle storie tese)
ma nol saveve che esistin ancie i cachi di ciment, come ancie i cudumars ve!!!
- 20/6/06 12:49
- cuso_di_cjan ha detto...
-
Contadin...... al è mior che tu continuis a pastanà pomodoros lasse pierdi i cacos e i cudumars che mi par di ve capit che no jè stagion.
Ma saveiso che a Milan e san fa les miors marmelades di cacos d'Italie
- 20/6/06 15:23
- MASANC ha detto...
-
Christian, nol è nome el to silensio a preocupami.Par un problema così sintût come chel dal "cuel dal fum", mi fâs specie ancje el silensio de minorance.
O ai ancje sintût che le diferense fra c'è che si viôt cumò e c'è cal sarà el lavôr finit e sares une biele diference.
Pat taia el cjâf al toro, isal tant dificil convocà une riunion publiche e spiegà une volte par dutes i contignûs dal proget?
- 20/6/06 16:17
- contadin ha detto...
-
Dipo cuso di cian, o aio di calmati CUSO DELLE LIBERTA’???, tu crodevis di ved dite une cagade… ma no sares une brute idee di manadiu duc a fa MARMELADE a Milan, comenciant des mestres, des perpetues, des sapientines sticioses e via via fin ai muinis e ai contestories (cheste e ie par tornate di ce che tu mi as scrit qualche di fa)
Mandi
- 20/6/06 16:27
- cuso_di_cjan ha detto...
-
Ma lu saveiso che ogni tant si dis che "il silenzio è d'oro"
Contadin tal ripet continue a fa el to e no sta arà i cjevecai di chei altris.... tant o savin che duc i contadins e son di sinistre e tant pe cronache ains indaur in giunte e vevin un cocjut ( e nol è che les robes e lavin mior) cumò e vin i cacos e i cudumars e cuntinuin a la su le strade dai ortagios.... se rivin ancje i fasui e podin sta a cjase duc
E lasse pierdi les perpetues che an vin juste dos..... masse predis a majan e jo che o pensavi che don juliano al fos plen di lavor.... o ai di disi che si fasi judà.
- 20/6/06 16:40
- mai domo ha detto...
-
Christian, dula setu? ti hai scrit addiritture domenie a binore e no tu mi as imo rispuindut nuie?
vabbe, mandi mandi
- 20/6/06 19:38
- Christian Romanini ha detto...
-
Ve chi che o soi... ma la macumbe dal modem e continue e duncje o voi indevant cul contegotis... scusait... dut câs miercus mi sa che al sarà propit un consei interessant... o vin ancje vût la conference dai cjâfs grups e alc al bol... o soi che o fâs inmò cualchi verifiche: cui che al vûl che al vegni in consei a viodi.
- 20/6/06 22:51
-
-
Une oservasion sule competence dai asesoràs interesas al Disastro dal Cuel lat in Fum (lavors publics e al ambient, s'al esist).
Tal proget e an scrit che varesin rispetat le natural MORFOLOGIE A TERRAZZI viers el centro abitat! Robes di mas. I terrazzi è son stas provocas dal ultin SCEMPIO fat a cheste disgraciade culine con che an fat el megasbancament par creà campos di tenis, piste e posto bar e vie discurint!
Dopo e an scrit, el braf architet e i asesors 'competens': L'ATTUALE MORFOLOGIA VERRA' MIGLIORATA (!?!) ...IN MODO DA MODELLARE ARMONIOSAMENTE IL VERSANTE (pacares e manete!!!)
- 21/6/06 00:37
- muse di mone ha detto...
-
MUSE DI MONE AL A DITE:
Une oservasion sule competence dai asesoràs interesas al Disastro dal Cuel lat in Fum (lavors publics e al ambient, s'al esist).
Tal proget e an scrit che varesin rispetat le natural MORFOLOGIE A TERRAZZI viers el centro abitat! Robes di mas. I terrazzi è son stas provocas dal ultin SCEMPIO fat a cheste disgraciade culine con che an fat el megasbancament par creà campos di tenis, piste e posto bar e vie discurint!
Dopo e an scrit, el braf architet e i asesors 'competens': L'ATTUALE MORFOLOGIA VERRA' MIGLIORATA (!?!) ...IN MODO DA MODELLARE ARMONIOSAMENTE IL VERSANTE (pacares e manete!!!)
CE C'AL ROMP I COJONS AL E' ANCJE CHE FASIN CHESç DISASTROS CUI NESTRIS BES!!!
- 21/6/06 00:42
- muse di mone ha detto...
-
DOPO TAL PROGJET al continue:
modellare armoniosamente....
... da realizzarsi con materiali che mantengano la naturalità del luogo:
leisi SIMENT ARMAT, MURS DI SIMENT ARMAT!!!
E han scrit ancje, tant che il progjet al semee ancje un poc une poesie:
CUEL DAL FUM, MEMORIA STORICA DEL PESAGGIO RURALE ANTICO!
A mi mi semee un svincul pe Cimpello-Sequals.
Cjalant i biei pras che son restas di che atre bande, plens di rosutes, ierbes, ancje orchidees che son stades selesionades in tanç secui, a le di preocupasi.
Di ca e an gjavat arbui, cises, prat che nol veve pui bisugne di sei bagnat, apunto grasie e selesion natural. E le forme e jere armoniose.
E an fat biei gradoni che no centrin nie cu le morene.
Asesor al ambient, se tu ses, tire un colp.
- 21/6/06 00:51
- mariute ambientaliste ha detto...
-
MA CHE COLPO!!!
QUI E' TUTTO REGOLARE...
SONO ANDATA, HO VISTO, HO FATTO, HO VERIFICATO, TUTTO IN VELOCITA' E CON PRECISIONE...
- 21/6/06 11:20
- cuso_di_cjan ha detto...
-
Dipo mariute ma sta atente a fa les robes masse in velocitat nol va mai ben...
- 21/6/06 11:27
- mariute ambientaliste ha detto...
-
MA, MAA, MMAA, MMMM AAAA
MAAAAAAAAAAAAAA
BUGIE!!
BUGIE!!!
BUGIE!!!!
BUGIE!!!!!
BUGIE!!!!!!
BUGIE,BUGIE,BUGIE
BUGIE,BUGIE,BUGIE,BUGIE,BUGIE,BUGIE
SIETE CAPACI DI DIRE SOLO BUGIE
ED IO ALLORA
MI ASTENGO!
ASTENGO!
ASTENGO!
ASTENGO!
ASTENGO!
ASTENGO!
ASTENGO!
- 21/6/06 11:36
-
-
Muse di mone vos dal popul!
- 21/6/06 13:30
- vaitacjasevendus ha detto...
-
Mariute, se no tu saas ce c'al è un ecosistema, un parco, un biotopo, un disastro....no sta fa l'asesor al ambient.
Cheste non ie une formalitàt.
E je le vite dai nestris fiis.
Mantignì les peculiaritàs dal nestri paìs al'è ancje el futur turistic, a cui c'al interese.
Ca e stin splanant, simentant, in t'une peraule
e stin BANALISANT el paesagjo.
ANCJE A SAN SALVADOR E VEIS PERMETUT DI ELIMINA' LE ULTIME POCE!!!
Asesoresse al ambient ce atu coragjo di di?
- 21/6/06 18:01
-
-
mariute non sta fa le frute, va sul cuel dal fum cui vois viers.
- 21/6/06 21:40
- mariute ambientaliste ha detto...
-
BUUUUGIEE!!!
BUGIE!
SIETE CAPACI DI DIRE SOLO BUGIE!
IERI SERA E' VENUTA FUORI LA VERITA'!!!
AVETE DETTO SOLO BUGIE!
LE MENZOGNE NON PAGANO!!!
- 22/6/06 12:05


c: text/html

text:
Mail art pal Tiliment. Oparis rivadis vie pueste, daûr di un invît de associazion Acqua, il sodalizi ambientalist nassût tal 2001 par tutelâ il flum e l’ambient e difindi la sô naturalitât (viôt «Friûl Ocidentâl, un ambient che al à bisugne di A.C.Q.U.A.» su La Patrie di jugn 2008, n.d.r). Oparis che a fevelin di un flum di salvâ. Prin di dut dal om.
Studiât e preseât di ricercjadôrs di dut il mont, tai ultins agns, di fat, il Tiliment al è stât menaçât di cui che al pense che par comedâ il probleme des diluvions te Basse furlane, a coventedin fats, tal trat di flum jenfri Pinçan, Ruvigne, Sant Denêl, Spilimberc e Dignan, dai vascons di contigniment – lis cassis di espansion –, di mût di sbassâ la fuarce des aghis. Il progjet al è stât contestât di plui bandis, parcè che monumentâl e dibant, di fuart impat sul ambient.
In prime linie, te bataie cuintri lis cassis, e je simpri stade Acqua, che e à puartât la cuestion ai plui alts nivei istituzionâi talians e europeans. Cumò la gnove iniziative, «une idee di grup», al conte Renzo Bortolussi, president dal sodalizi, cognossût pal so ativisim ambientâl, artist ancje lui, artist ecologjist, si podarès dî, stant che lis sôs voris, fatis cun materiâi riciclâts, a passin messaçs socio ambientâi.
Ae fin dal 2008, Bortolussi al à mandât a cetancj artiscj talians e forescj un apel, parcè che a contribuedin, cu lis lôr oparis, ae campagne di sensibilizazion pe tutele dal Tiliment, e tancj – plui di cent – a àn rispuindût. 130 sù par jù, i lavôrs rivâts. Il flum al è bon di grandis sugjestions e emozions, e lis voris presentadis a ‘nt presentin lis tantis musis. Cun tecnichis difarentis: dal acuarel al pastel, de grafiche al collage, ae fotografie. Tra lis oparis presentadis a son tocs poetics, fats cun lirisim e partecipazion, insiemi a berladis cuintri la distruzion, che dispès si compagnin di peraulis, espression dal disdegn che al ven dal profont de anime. Dutis a fevelin di un flum di salvâ, parcè che amât, cul cûr e cul cjâf. Une denunzie cu lis peraulis de art, a voltis sunsurade, a voltis sberlade a fuart. Cumò chestis voris a àn ancjemò plui vôs, in gracie di une coletive itinerante, inmaneade – te suaze di «Abstract VIII edizion – prime manifestazion internazionâl Mail-art» – de Associazion Acqua cul patrocini di Aiap UNESCO Paris/Comitât talian di Puart, Cuadrarie Museu Cras di Spilimberc, Grup zovins pitôrs spilimberghês e di Spazi/art L’Aquile.
Une «propueste gnove», al marche Bortolussi, pensade par «fâ cognossi il câs Tiliment a mestris plui o mancul innomenâts, che a àn manifestât il lôr dissens su lis voris progjetadis, ritignudis inutilis e danosis, là che al è stât dimostrât che la tutele dal ambient al jude a protezi la int plui che i manufats fats sù dal om».
Erika Adami
________________________________________
CE FÂ
Oparis grafichis e tecnichis mistis, ispiradis ae art e ae figure di Pablo Picasso, fatis in ocasion de muart, tal 1973, dal grant artist, di altris protagoniscj de art contemporanie: Salvador Dalì, Joan Mirò, Henry Moore, Renato Guttuso, Michelangelo Pistoletto e Enrico Baj (te foto). Lis voris a rivin dal Sprengel Museum di Hannover e a son in mostre a Vile Manin di Passarian, te esedre di soreli jevât, fin ai 26 di Lui (des 2 daspomisdì aes 7 sore sere, di martars a vinars, e des 10 di matine aes 7 sot sere, di sabide e domenie; lunis sierât). La jentrade ae mostre «Hommage a Picasso» e je gratuite. Informazions al numar 0432/821234 o sul sît: www.villamanin-eventi.it
CULTURE – ART-Â. Un flum di salvâ: un centenâr di artiscj pal Tiliment............
Mail art pal Tiliment. Oparis rivadis vie pueste, daûr di un invît de associazion Acqua, il sodalizi ambientalist nassût tal 2001 par tutelâ il flum e l’ambient e difindi la sô naturalitât (viôt «Friûl Ocidentâl, un ambient che al à bisugne di A.C.Q.U.A.» su La Patrie di jugn 2008, n.d.r). Oparis che a fevelin di un flum di salvâ. Prin di dut dal om.

robotstxt: allowed

filter: keep


text:
#11 – Arme improbabil
Calmiti Salvucchio, trai il flât ben planc…: sêstu stât il prin a jentrâ?
Sì. (cul cjâf, che flât no’nt veve)
Cui isal stât a clamâti?
S… sô none
Cuant?
Une mieze ore indaûr.
Ise stade dentri prin di te?
No, al jere doi dîs che no saveve nuie di lui, al telefonut nol rispuindeve, e à scugnût vignî a cjatâlu, e à clamât de puarte cence rispueste, e à cjalât dal barcon e lu à viodût par tiere cussì…
Salvo al fevelave cence çancis, chest al jere il prin muart che al cjatave, la esitance lu superave, lui al voleve jessi degn di fede dal comissari Zingaretti, ma in chest paisut la ocasion e jere fûr dal ordenari: lui si veve alenât, al doveve superâ la trance cun snait.
Sêstu stât a viodi dapardut?
O ai cjalât inte cjamare, intal bagn…
… Âstu cjatât la arme?
No ai cjatât nuie che al somei jessi stât doprât par fâlu… i voi… i voi a son stâts gjavâts fûr… a mancjin…
Eh! sì, a son gjavâts fûr o infondâts dentri, ma ce che mi somee impuartant al è di cjatâ la arme, l’imprest che al à fat il dam. Cemût si clamial?
Percût, Andrea Percût… al veve 30 agns, vedran.
Vevial une morose?
Sô none mi à dit che al jere di timp che no ’nt veve une.
Dulà lavoravial?
Te aziende Nonino, chei de sgnape.
Ce robis fasevial là?
Al lavorave intal capanon de manutenzion, al faseve il marangon prime, i àn dât la funzion di sorevisôr.
Marangon… marangon… âstu viodût se a jerin dai imprescj dal mistîr te cjase?
Nuie a cjase, o soi lât a viodi daûrsi, e je une piçule stanzie plene di robis di tirâ fûr… o vin di clamâ la sientifiche…
Sì, sì, clamile… intant o voi a cjalâ ator.
Zingaretti al vagole, cun il cuarp ma soredut cun i voi, al va a cjalâ sù… lis feridis a son tarondis… Cjale Salvuccio… i voi a son sparîts ma lis orbitis no son slambradis…
Cuasi cence finî la orazion, i voi di Zingaretti si cjatin cuintri une sorte di pinze, cuntun cuarp fin, elegant, e un dissen di pêl di sarpint sculpît te cuarp di fier: i doi manis a son piturâts di sanc.
Note dal autôr: O soi la tierce gjenerazion di une famee di marangons, o ai vût in ereditât i imprescj dal mio nono Vigji e mio pari Remo. Une pinze par mantignî la see uçade e je stade la ispirazion, ma o ai il dovê di sigurâus che nissun uman al è stât ofindût par scrivi cheste storie.
di ***
#1***


text:
Memorie di sole leture
La memorie di sole leture, clamade ancje ROM, acronim dal inglês Read Only Memory, e je un tip di memorie no volatil che e conten dâts che puedin dome jessi lets.
Carateristichis[cambie | modifiche il codiç]
Lis memoriis ROM a son stampadis intai circuits in mût permanent intal moment de lôr fabricazion, e no puedin mai jessi modificâts.
I tips plui modernis di chestis memoriis, purpûr, a son cancelabilis e programabilis diviersis voltis, e a seconde de lôr carateristichis e cjapin il non di EPROM, EEPROM o memorie Flash.
Tips di memoriis ROM[cambie | modifiche il codiç]
- PROM - Programmable ROM, memoriis che puedin jessi programadis dai utents une sole volte
- EPROM - Erasable Programmable ROM, memoriis che puedin jessi programadis e scanceladis plui voltis dai utents. Lis scanceladuris si fasin par mieç dai rais ultraviolets
- EEPROM - Electrically Erasable PROM, memoriis che puedin jessi programadis e scanceladis dai utents. Lis scanceladuris si fasin par mieç di une curint eletriche
- Memorie Flash - gjenar di EEPROM doprât intes schedis di memorie e clâfs USB


text:
«Preparait manecis e siarpis parcè che chel di chest an al sarà un Invier frêt e nevôs». Tropis voltis pal telegjornâl no si viodino servizis che a sparin previsions a drete e a çampe, che a sunin cuasi tant che profeziis e che a fasin pôre a chei che a àn simpri lis mans fredis? Nuie pôre, a son dutis balis. I previsôrs no àn ancjemò i struments par previodi ce timp che al fasarà tra doi o trê mes, e forsit nancje Diu lu sa.
PREVISIONS PÔC CRODIBILIS_ «Lis previsions si podin fâ al massim pai prossims 10 dîs: chês stagjonâls no son ancjemò avonde credibilis – al spieghe Marcellino Salvador, che al lavore al Osservatori meteorologjic regjonâl (Osmer) – ma a son dome ipotesis, soredut chi in Friûl, dulà che lis robis a cambiin di un moment a chel altri par vie dai piçui moviments de atmosfere». Insome, a son di cjapâ cun prudence, ancje se al esist un centri european di previsions dal timp, dongje Londre, dulà che si studiin modei matematics climatologjics che a dan cualchi rispueste. «Ma a son informazions cence garanzie, no avonde siguris par sei dopradis – al va indenant Salvador – . Pe stagjon 2009-2010 a disin che la tindince e sarà chê di un Invier a pene un pôc plui cjalt de norme e cun plui ploie e nêf su pes monts». Ma, come che o vin capît, cheste tindince e pues sei smentide benon.
CJALANT INDAÛR_ Dant une cjalade indaûr, invezit, si pues capî cemût che a son cambiadis lis stagjons tai agns. «Dal 1960 in ca, i Inviers a son plui cjalts – al spieghe Salvador –, une tindince che o stin regjistrant in maniere costante». Nol bisugne pensâ a cuissà ce: si fevele di a pene mieç grât, che par un che no si intint di previsions al somee une monade, ma vuai a dîlu al previsôr: «Mieç grât in cincuante agns al è tant», ti rispuint.
L’Invier passât al è stât storic. No si viodeve cussì tante nêf su pes monts di almancul cincuante agns in ca. «A ‘nd è vignude jù cussì tante che e à fat strât par mês e mês – al dîs il metereolic – . Sul Gilberti si son regjistrâts cutuardis metris di nêf frescje che e à formât un strât di plui di sîs metris, che al à durât dute la stagjon. Sul Pramuel o vin vût vot metris di nêf, come ancje sul Çoncolan».
In planure, la situazion e je difarente. Cui che al à lis nonis o i gjenitôrs che a contin di cuant che a jerin zovins, dal sigûr al à sintût a dî: «Cuant che o jeri piçul jo, e vignive tante di chê nêf che si zuiave a balonâsi par mês». E di fat, timp indaûr, al sucedeve. «Dusinte agns fa, a Udin e colave une medie di sessante centimetris di nêf par an. Cumò o sin passats a sîs – al precise Salvador, dal Osmer – . Chest par colpe des temperaduris plui altis che a fasin butâ la nêf in ploie».
NÊF DIFICILE TE PLANE_ E cumò al capitarà ben che cualchidun, intune zornade grise e cul cîl pesant, al cjali adalt e al disi: «Al è timp di nêf». Dait un cuc al termometri prime di fasi stranis ilusions. «Al è di tredis agns che inte plane no regjistrìn une zornade dulà che la temperadure e sedi a pâr o sot dai zero grâts par dut il dì – al conclût Salvador – . La ultime volte e je stade tal ’96, cuant che o vin vût cuatri dîs, un daûr chel altri, sot zero ancje di dì, tra Nadâl e l’ultin dal an».
Valentina Pagani
SPECIÂL – Lis bufulis des previsions meteorologjichis............
«Preparait manecis e siarpis parcè che chel di chest an al sarà un Invier frêt e nevôs». Tropis voltis pal telegjornâl no si viodino servizis che a sparin previsions a drete e a çampe, che a sunin cuasi tant che profeziis e che a fasin pôre a chei che a àn simpri lis mans fredis? Nuie pôre, a son dutis balis. I previsôrs no àn ancjemò i struments par previodi ce timp che al fasarà tra doi o trê mes, e forsit nancje Diu lu sa.


text:
Une citât metude suntune mont no pues restâ platade
Naturalmentri la Madone e opere midiant dai oms. E i benedetins di Monserrat a àn rivât a jessi fedêi a Diu e al popul, che e je la uniche maniere di jessi fedêi. A àn incjarnade la fedete lenghe e te culture dal popul, paiant di persone cun persecuzions e martars, soredut intant de vuere civîl e de ditature di Franco. Ma l’amôr pe lôr int al jere plui fuart de pôre e dal ricat. Dut al incontrari di nô, che sot de ditature di Mussolini, amì di Franco, o vevin un dai vescui plui fassiscj di Italie che, impen di metisi cuintri de ditature par difindi lis resons legjitimis dai predis slovens e furlans e de int, si è metût cuintri de int, difindint lis resons indifindibilis dal regjim. Tal so coragjo di leon, al scriveve che no jerin timps di cuistionâ, ma di ubidî e che i cristians no jerin seconts a nissun tal dâ il lôr sanc pai ideâi di fede e di patriotisim dai jerarchis.
Cuant che al è rivât il Concei, che al à permetût di doprâ lis lenghis “volgârs”, i vescui e i predis catalans a àn capît a colp che “volgâr” al voleve dî catalan e no spagnûl. I nestris luminârs invezit a àn capît che “volgâr” al voleve dî dome talian. Cussì il midiesim Concei, che pai catalans al è stât une provedence, par nô al è stât un imbroi e une disgracie, parcè che nus à gjavade la ultime e uniche pussibilitât di esisti almancul in glesie.
Ma sino propit tant disgraciâts di vê simpri dafâ cun cierte int?
La vision dal complès religjôs e culturâl di Monserrat mi à fat vignî tal cjâf une altre pagjine de Bibie, une vore consolant. E je in Matieu, là che Jesù al fevele dal sâl e de lûs e al dîs:”Une citât metude suntune mont no pues restâ platade” (5, 14).
Monserrat e je un lûc salvadi, discomut, fûr di ogni trafic e corîr di int, che bisugne lâ propit li par viodilu. E pûr la sô lûs le àn viodude di lontan, par dute la Catalogne e ancje plui in là, e dutis lis gjenerazions, di cuant che, dal 1025, Oliba, abât di Ripoll e vescul di Vic, al à fondât il munistîr sul lûc dal romitori di Sante Marie, a àn alçât i voi e il cûr viers di cheste lûs spirtuâl e culturâl, stele autentiche che ur segnave la strade ancje in cheste vite.
A proposit di romitori, che si lu cjate ancje te tradizion di Sant Jacum di Galizie, mi ven tal cjâf cualchi fondadôr nostran che, impen di ritirâsi su la mont a preâ, disponût magari a murî in solitudin come Charles de Foucauld, si ustine a fâ sù sperant che, cul fâ sù, la int e ledi sù. Ma la int no ven par vie dai mûrs; e ven par vie de lûs, come che e conferme la storie di ducj i lûcs sants.
Se la int e à simpri corût a Monserrat, al vûl dî che la lûs di Monserrat e jere fuarte, plui fuarte dal scûr spirtuâl e morâl e culturâl che al regnave abàs. Se no sintivin cheste lûs, no vignivin. Duncje la glesie e à di jessi luminose e in alt, se e à voie che la int e cjamini viers de lûs. Parcè che la int e à une dibisugne fisiche de lûs; le van cirint pardut, magari par stradis sbaliâdis. No pues vivi cence lûs, cence un orientament, cence un pont di riferiment, cence une sperance, cence un alc che al dedi sens e valôr al so scombati. Se la int furlane no cor di nô, come che no cor in nissune glesie taliane, al è parcè che no fasìn lûs. O feveli di chê lûs profonde che ti jentre te anime, ti sostente e ti console. Se il timp che o vin spindût par fâ sù struturis e par traficâ lu vessin doprât par deventâ luminôs, ce grant regâl pe int e ce gracie par nô! Invezit o continuìn a fâ fiestis e fiestutis par tirâ dongje fruts, zovins, vedrans, veduis e vie. Come chei des gjostris. Ma la int no cîr gjostris, che e je za simpri su la gjostre; e cîr alc di plui.
La storie di Monserrat e je un spieli par ogni glesie e par ogni timp. Se la glesie e devente une lûs di culture, di sapience, di essenzialitât, di relativitât, di santitât, a partiran denant dì par no pierdi nancje la prime spere, come lis rosis che si voltin de bande dal soreli par cjapâlu dut. Se si à voie di fâ un bon investiment, si à di investî in religjon e culture. Vuê plui di îr.
pre Antoni Beline
I CLASSICS – 14. SANT JACUM, LÀ CHE AL FINÌS IL MONT............
Une citât metude suntune mont no pues restâ platade


text:
15 ottobre 2008
Mandi Feo di Bean
Vuê matine o ai savût che al è muart Feo di Bean, Alfeo Mizzau. Mi à displasût ancje se jo lu cognossevi dome di non e pe incarghe istituzionâl che al veve vût: al jere stât europarlamentâr (il prin furlan), assessôr e conseîr regjonâl, president de Societât Filologjiche Furlane. Di ce che o ai vût maniere di documentâmi, mi à plasût savê che al jere braurôs des sôs lidrîs furlanis, un sintiment che al veve manifestât ancje tal parlament european cuant che al jere intervignût pe prime volte fevelant par furlan. A jerin i agns 80.
Nessun commento:
Iscriviti a: Commenti sul post (Atom)


text:
BASILICHIS PALEOCRISTIANIS TIPOLOGJIE AQUILEIESE DE CARINTIE28 di Mai 2009
A ducj chei che son gloriôs di jessi fîs de S. Mari Glesie di Aquilee
SABIDE AI 20 DI JUGN
O vin la pussibilitât di fâ une visite guidade a lis BASILICHIS PALEOCRISTIANIS TIPOLOGJIE AQUILEIESE de Carintie, che fasin test de ativitât missionarie de nestre Glesie.
O VIODARIN
Sîts archeologjics che nus cjacarin dal inizi de liende cristiane tes nestris tieris;
e, insieme: puescj di bielece paesaggistiche cree e di gran prêsi culturâl.
MODALITÂTS DI ISCRIZION
Dâ ladesion (ancje telefoniche) entri il 16 di jugn a:
– pre Sef Cargnello, plêf di Guart 0433/60358
– pre Renzo Dentesano, plêf di Guart 0433/60358
– pre Roman Michelotti, canoniche di Vilegnove 0432/956010
– pre Tonin Cappellari, canoniche di Rivigne 0432/957268
– bons. Roberto Bertossi, canoniche di Vençon 349/8024017
NB
1) Dâsi in note il prin pussibil, par sparagnâ problemas dal ultin moment.
2) Se, cause pocje adesion, no si rivas a fâ une coriere, si fâs il viaç in cumitive di macignis, cui stes oraris.
3) Il presint al sarà intôr dai 50 euros a persone.
PROGRAM
Partence di Vençon a lis 8.00 di buinore.
In matinade: visite ai scavos des Basilichis sul Hemmaberg (Globasnitz)
Gustà tun ristorant dal puest
Tal dopomisdì: visite a lis Basilichis di (Teurinia) Sankt Peter in Holz.


text:
Furlanication, il gnûf progjet di comunicazion de Agjenzie Regjonâl pe Lenghe Furlane al è pront par partî. Su lis 27 frecuencis radio gjestidis di Viva Radio, de Cjargne fintremai al Venit orientâl, pai sîs mês che a vegnin, o sintarìn lis lezions di furlan e inglês di Mister Mestri, un dj (o mene discs, come che al insegne Furlanication) di marilenghe inglese, origjinari de Giamaica ma cressût a Londre.
Il messaç al è sempliç: se tu cognossis il furlan tu imparis l’inglês.
Furlanication al è dividût in trê moments difarents. Si partìs cu lis lezions in pirulis di 30 seconts ognidune, la che Mister Mestri al propon cemût voltâ par furlan peraulis inglesis che si doprin ogni dì. Po dopo si passarà ai compits par cjase, e alore a saran propit i scoltadôrs a mandâ lis lôr propuestis di traduzion, a mieç di sms e pueste eletroniche. Infin Mister Mestri al voltarà par furlan lis cjançons inglesis plui famosis. Dut chest in maniere lizere e divertente, cu la supervision e la colaborazion de ARLeF che e garantìs la cualitât dal progjet e la coretece de marilenghe.
Il progjet al è une vore inovatîf e al varà dal sigûr un grant impat. Al è stât pensât pai zovins e, di fat, al è plasevul di scoltâ, al met dongje in maniere inteligjente il furlan e l’inglês e, pe prime volte, al sarà trasmetût di une radio comerciâl. L’obietîf al è chel di stiçâ la curiositât dai scoltadôrs, di cjapâ dentri i zovins e di fâju sintî braurôs di fevelâ par furlan. I numars de trasmission a son pardabon impuartants, plui di 7000 passaçs radiofonics dividûts in trê fasis: 448 lezions par un totâl di 3136 passaçs radio te prime, ancjetantis te seconde, e 1568 te tierce (il numar al è plui bas parcè che lis trasmissions a son plui lungjis).
Cun di plui Furlanication al è un progjet multimediâl. In curt i file MP3 e i filmâts che a son stâts realizâts a saran metûts su Internet, e no dome sui sîts istituzionâi, ma ancje su You Tube, di maniere di podê jessi discjariâts sui telefonuts e sui letôrs di musiche digjitâl.
Furlanication: cuant che il furlan al devente “cool”Federica Angeli
Furlanication, il gnûf progjet di comunicazion de Agjenzie Regjonâl pe Lenghe Furlane al è pront par partî. Su lis 27 frecuencis radio gjestidis di Viva Radio, de Cjargne fintremai al Venit orientâl, pai sîs mês che a vegnin, o sintarìn lis lezions di furlan e inglês di Mister Mestri, un dj (o mene discs, come che al insegne Furlanication) di marilenghe inglese, origjinari de Giamaica ma cressût a Londre.


text:
Lewis Henry Morgan
Lewis Henry Morgan (Aurora, ai 21 di Novembar dal 1818 – Rochester, ai 17 di Dicembar dal 1881) al è stât un etnolic e antropolic american.
Biografie[cambie | modifiche il codiç]
Al è stât consulent juridic di une compagnie feroviarie e militant atîf dal partît republican, che al à rapresentât tal Congrès tant che deputât e, po dopo, tant che senatôr. Al à vivût a dilunc tra i Irochês e al à fat spedizions fra lis popolazions indigjenis dal Kansas, dal Nebraska, des Monts di Cret e dal Gnûf Messic.
Pinsîr e oparis[cambie | modifiche il codiç]
Apassionât di antropologjie, al à metût lis sôs energjiis inte ricercje, judât de amicizie cul indian Ely Parker (comissari governatîf pai afârs indians dilunc de vuere civîl). Insiemi cun lui al à fondât la "leghe dai Irochês"(1851). Avantazât de presince di tantis tribûs indianis intal so paîs, che lui al visitave simpri, al à partecipât ae lôr vite, vuadagnantsi la lôr amicizie: tra chestis, la tribù dai indians Seneca, chê di Ely Parker, lu à adotât cul non di "Taydawahguh", "Chel che si ten intal mieç", vâl a dî chel che al fâs di mediatôr tra i Indians e i blancs.
Lewis H. Morgan al condivît cun Tylor il titul di fondadôr de antropologjie culturâl. La storie umane, par Morgan, si è disvilupade in trê periodis etnics; il stât salvadi, la barbarie, la civiltât. Po dopo al ripartìs volte chescj trê stadis in siet periodis, dal "stadi salvadi inferiôr"(i oms si nudrissin di pomis), al stadi civîl(ûs dal alfabet fonetic e de scriture). Dentri di cheste evoluzion, la famee e à cognossût cinc tapis: 1.La famee dal stes sanc, là che il matrimoni si faseve tra fradis e sûrs. 2.La famee punalue, là che e jere la improibizion di matrimoni tra fradis e sûrs. 3.La famee sindiasmiane, là che lis cubiis si formin e si disfin in maniere spontanie. 4.La famee patriarcjâl, là che la autoritât massime i tocjave al om plui potent. 5.La famee monogamiche, basade su la avualance tra om e femine, che e va a evolvisi viers la famee nucleâr. Chescj passaçs a son acjadûts par vie dal mudâ des formis di economie, di chê dai cjaçadôrs e racueidôrs a chê de industrializazion moderne. Chest lu à dimostrât inte sô operà sucessive: La societât antighe(1877), criticade dai antievoluzioniscj, ignorade dai funzionaliscj, biel che e je stade tant preseade de tradizion Marxiste: Engels a 'nd à fat il laut inte opare La origjin de famee, de proprietât privade e dal Stât.
Altris oparis di Morgan: 1857 - Leçs di dissendence tra i Irochês


text:
Propit inte ore plui scure dal Friûl, cuant che i efiets de “grande depression” prime, e de pandemie dopo, a son daûr a mostrâ debilecis impuartantis inte sô economie e inte sô classe dirigjente, la Universitât dal Friûl e mande un messaç ambigui. E varès di vê, daûr de leç e dal so stes Statût (art.1) ancje “…l’obietîf di contribuî al progrès civîl, sociâl e ae rinassite economiche dal Friûl” (art. 26 L. 546/1977). Ma i ultins Retôrs a son lâts daûr di chest obietîf simpri cuintricûr, cirint di barcjemenâsi tra la mission aziendâl plui tradizionâl, o ben sigurâ didatiche e ricercje, e il dovê di adempî ancje al mandât istitutîf. Il Retôr De Toni al veve provât a passâ la dificile dialetiche, inventantsi il “Cantiere Friuli”. Però cumò, propit intal moment che e je plui bisugne di ricostruzion, di chel “Cantîr” no si viodin plui segnâi di vite. Il Retôr di cumò no si mostre masse disponibil a meti in vore chel mandât, forsit pe pôre di posizions che a sepin masse di “politiche”. Cheste, fin îr, e podeve jessi une spiegazion acetabile ma vuê – dopo de lauree Honoris Causa al Sotsegretari di Stât dotôr Franco Gabrielli – no baste plui. Cheste decision, di fat, e pues vê interpretazions diviersis ma dutis cuntun contignût valoriâl e politic fuart e univoc. Il probleme nol è, dal sigûr, la persone in se che e je degne di stime e di massim rispiet. Il dotôr Franco Gabrielli al è un alt funzionari dal stât, cuntun curriculum ecezionâl (ex cjâf de Digos di Rome, cjâf dal Sisde, responsabil de Protezion civîl, prefet, cjâf de Polizie e cumò sotsegretari cun deleghe sui servizis segrets e la sigurece dal Paîs), che si è distint in compits grivis di ordin public e di protezion civîl post disastri, ma di une prospetive che si pues definî “di emergjence” e “siguritarie”. No si vûl sostignî, che al sedi clâr, che cheste prospetive – che e à di jessi garantide dal stât – no mereti ancje di jessi ricognossude e premiade in sede academiche. Ma si vûl sostignî, invezit, che nol varès di tocjâ in maniere primarie ae Universitât dal Friûl fâsi paladine di chest. Cheste, di fat, par coerence valoriâl, e varès, prime di dut, di onorâ une vision dal stât opueste a chê “siguritarie” e “di emergjence”. In tiermins cetant semplificâts, o podaressin dî che la lidrîs dal Model Friûl e de Universitât dal Friûl – che e je la citade leç di ricostruzion – e valorize une idee di stât e di democrazie che a vegnin dal bas, de polis (no dome la Universitât e ven domandade dal popul furlan, ma saressial mai stât un Model Friûl cence i intervents storics di Glesie Furlane e cence dal rûl fondamentâl dai Comitâts des tendopolis?). La lidrîs siguritarie e fâs riferiment, invezit, a une idee centralistiche – par no dî autoritarie – dal stât, che e sotlinee plui il “monopoli de fuarce” che l’ûs de partecipazion, de solidarietât e de sussidiarietât. Si à di ricuardâ, par altri, che la Protezion civîl di Bertolaso e Gabrielli, in maniere tant diferente di cemût che al veve operât Zamberletti in Friûl, e à imponût a L’Aquila un regjim cuasi militâr inte vite des tendopolis, e e à poiât chel model trement clamât “Cjasis” (o ancje “new town”) che al à disfat il tiessût sociâl e urbanistic di L’Aquila za tacant de prime fase de ricostruzion. La Universitât dal Friûl e fâs une virade di 180 grâts cuntune sielte politiche e valoriâl cetant fuarte: e cjape sù la lidrîs prefetizie e siguritarie dal stât cuintri chê plui costituzionâl in maniere proprie (il prof. Mario Bertolissi, costituzionalist de Universitât di Padue, al à definît il Model Friûl di ricostruzion tant che la atualizazion plui complete de Costituzion taliane). Il Retôr Pinton al varès di sclarî, duncje, propit inte ore plui scure dal Friûl, ce mai che e vedi a ce fâ la lauree ad honorem a un sotsegretari Gabrielli, dut câs cetant rispietabil, cu lis lidrîs e cui valôrs di fonde de Universitât dal Friûl. ❚
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Buine sere, alore intant viodìn di capîsi sui nons. In dì di vuê pe gran part dai furlans che a fevelin ancjemò furlan la blave e je il sorc turc (o sorturc o sarturc) che in cualchi paîs, par fâle curte a furlan vie, lu clamin nome sorc. Chei che no fevelin furlan a disin “mais”, doprant cussì une peraule di une lenghe de Americhe centrâl, peraule che si cjate benzà tai diaris di Cristoful Colomp dal 1500. E chel mais / blave/ sorc turc lu à piturât a Rome te Vile Farnesina, benzà dal 1517, il nestri Zuan di Udin: la prime figure dal sorc turc in Italie.
IL SORC TURC
Il sorc turc, come che ducj san, al è rivât de Americhe centrâl, e al è turc tant che il Tocai al è ongjarês. Une volte la int e veve un so mût di interpretâ la gjeografie che nol è chel di cumò.
◆ Prime dal XVI secul cul non blave si intindevin ducj i grans coltivâts, ma soredut chei che cumò a clamin “cereâi”. Se o fasês câs, tes cjartis vieris la blave no à mai un presit, propit parcè che al jere un non gjeneric. Jo, o sarai ben paron, o dopri “blave”, peraule furlane patoche, tal puest di “cereâi” che e je une peraule culte.
◆ La prime atestazion dal sorc turc in Friûl e je dal 1595, cuant che chei di Pocec a àn vût paiât il capelan cun 4 stârs di sorc turc (al è scrit sorgo turco e no biava) e di sarasin. Vie pal Sîscent e pal Sietcent il sorc turc al à tant cjapât pît che al è deventât “la blave”, blave par antonomasie, blave par ecelence. Ancje i amerecans a doprin corn che tal inglês, e ta chês altris lenghis gjermanichis, al jere invezit un non gjeneric par ‘blavis’, ‘grans’.
Dal râr al penç
Ma prime dal sorc turc / mais ce altris blavis jerino in Friûl? E, tant par curiositât, fasevino la polente? E se le fasevin, cun ce blave, o blavis, le fasevino?
◆ La polente le fasevin ancje i Romans, chei antîcs; e a vevin tante passion di polente che i Grêcs ju coionavin cul non di “polentons”.
Ma o sês propit furlans e o vês tal cjâf nome polente. Viodêt che in Friûl si mangjave ancje, par no dî soredut, mignestre. Ce jentrie la mignestre cu lis blavis? E jentre, e jentre. Cjapìn il cjaveç di une altre bande, alore.
◆ Partìn dai cuatri elements che a son al principi di dut: Aiar, Aghe, Fûc e Tiere. Un om, cuissà cuant, al à inventât la aghe cjalde. Di dâi un Nobel condum. Va ben che cualchidun altri, prime di lui, al veve provât a meti un toc di cjar suntune piere che e sbrovave e cussì e je nassude la bisteche, ma no si po vê bistechis ogni dì. E alore aghe cjalde cun dentri alc. Alc che al ven de arie: lusôr e anidride carboniche, insome fotosintesi, vignarès a stâi plantis.
◆ Lis jerbis a grampis, sigûr, ma par tant che a vedin vitaminis e sâi minerâi, no tegnin il stomi. Bisugne meti sostance, vignarès a stâi blavis. Il mignestron di vuardi no lu à inventât tô ave, ma cualchi omenut, o femenute, dal Neolitic e ancje prime; ancje prime parcè che lis blavis, devant di semenâlis te braide, si cjapavilis sù salvadiis.
◆ E alore stin atents: se propit no tu âs nuie, almancul tu bevis aghe cjalde. Se tu âs jerbis, salvadiis, coltivadis o fermentadis come la pestadice di viscje, tu fasis almancul une jote. Ma se o volìn lâ dal râr al penç, che la sostance e covente, a son lis blavis, in grignei intîrs o in farine. Bastave doi claps par fâ la farine, plui o mancul grubiane, vuê si disarès integrâl, ma po cualchidun al à inventât il tamês.
◆ E alore, se la farine e jere scjarse scjarse si faseve un paparot, se e jere no tant scjarse un ’sûf, se a ‘nd jere di plui si faseve la polente. E, cun mancul aghe e plui farine, ti saltave fûr une pete. Se, po, la farine messedade cun pocje aghe e fermentave, alore si veve il pan (e chi a jentrin i microrganisims, i levans).
Pire e vuardi
“Bon, ma cumò o volìn savê ce blavis che si coltivavin prime de blave, osti, o volevin dî prime dal sorc turc”.
La agriculture, la nestre, e je nassude là jù de Miezelune fertile, un 10.000 agns indaûr, cul vuardi, doi forments e cualchi liùm (lint, cesaron, piçûl). Dai liùms o fevelarìn une altre volte. I doi forments par furlan a àn non pire piçule (Triticum monococcum) e pire grande (Triticum durum dicoccon).
◆ In Friûl la agriculture e je rivade cualchi secul dopo, ma o sin sigûrs che un 7.000 agns indaûr si coltivavin chenti lis dôs piris che o vin dite e il vuardi.
◆ E je une tierce pire, la pire spelte (Triticum aestivum spelta), ma chê e je rivade dopo, par vie di un incrosament naturâl, cuant che la agriculture e jere benzà inviade.
◆ Dutis chestis blavis che o vin vût indiment a son “vistidis” parcè che a mantegnin la schie ancje dopo che a son stadis batudis e, alore, bisugne pilâlis e a coventin i pestei. Cussì il contadin, a fuarce di cjalâ e di provâ, al à selezionât lis blavis modernis, come i forments par fâ paste (Triticum turgidum durum) e par fâ pan (Triticum aestivum aestivum): chestis a son “crotis”, che la schie ur cole cul batilis, lavôr che vuê e fâs la trebie e une volte si faseve a man, cul batali.
UNE SCHIRIE
Dutis chi lis blavis? No, a ‘nd è une schirie e no stoi a fâ la storie di ognidune. Dut câs lis cjatìn documentadis te Ete di mieç. In chê epoche no esistevin coltivadôrs direts (il sindacât Coldiretti al è nassût dal 1944 e no dal 1492), ma nome sotans che a fasevin i fituâi pai nobii o pai convents. Po ben, tai fits si cjate soredut vin e forment (chel pal pan) parcè che a duravin tal timp e a vevin marcjât. Però subit dopo si cjate il mei. Il mei? Chel pai uciei? Sì, par secui i furlans a àn vivût di mei. Samence piçule e intrigose, ancje parcè che e je “vistide” e la “scusse” no je tant digjeste. Va ben che une volte a varan vût altris stomis, ma insome la scusse e je simpri scusse.
Ma ce fasevino cul mei? Dut. Si metevilu te mignestre, si fasevin ’sûfs, petis e polentis che, anzit, gran part des polentis si fasevin propite cul mei.
◆ Une altre blave? Il soròs, ven a stâi sorc ros. Chest al è un non di cumò parcè che fin tal Sîscent si clamavilu sorc e vonde. Po, par no fâ confusion cul sorc turc, al è deventât sorc ros par vie de samence rosse. Cheste e jere la mancul preseade des blavis, robe pe puare int, par sotans, par oltrans. Cussì intune cjarte dal Sîscent si po lei: Mangjin dal pan di sorc e sarasin / Ju sclâfs, e ju cjargnei, e ju vilans. Piês di cussì… E in efiets se o lin a cjalâ i presits des blavis dal Cuatricent o dal Cinccent o viodìn che chês che a valevin di plui a jerin il forment, chel “nût”, e la siale. Chescj a jerin simpri insom de classifiche e da pît al jere simpri il sorc, cuntun distac migo di pôc. Parcè il forment e la siale valevino di plui? Prime di dut a son “nûts” e nol covente pilâju; secont, ancjemò forsit plui impuartant, al è facil di fâ pan parie. Si po fâ pan ancje cun chês altris blavis, ma no jevin tant ben: e reste une pete (ma sì, piadine, chapati, pize) e, alore, si messedavilis cul forment o cu la siale.
◆ O pûr, tornìn a dîlu, si metevin dentri tes mignestris e tes jotis o tes polentis. Une polente agose si clamile ’sûf o meste, e chi, secont me, e coventarès une esplorazion lenghistiche parcè che polente no mi nase di furlan, chei altris doi invezit sì.
◆ E il sarasin vût indiment cul pan di sorc? Ben, chel al è rivât chenti sul amont dal Cuatricent, rivât de Asie centrâl, e in cualchi puest lu àn vût coltivât fin tai agns Cincuante dal secul stât. Lu messedavin cu la farine dal sorc turc par fâ une polente scurute e sauride.
◆ Di bot compagn dal mei al jere il panì, o paniç, e si dopravilu chel compagn. Ancje chel cul fastidi dai uciei simpri in uaite, tant che un proverbi dal Tresinte al dîs: jo non intint mai di lassâ di passiris par pavuro lu panì di semenâ, che mê ave e varès dit “cui che al cjale ogni nûl no si met mai in viaç”.
◆ E la vene? Carburant pai cjars armâts di chê volte, ven a stâi pai cjavai di vuere. No che ai cristians e fasi mâl, ma i cjars armâts a son simpri stâts plui impuartants.
Simpri mignestre
Ancje il rîs al varès une biele e lungje storie in Friûl, e ancje chel pal plui al lave tes mignestris. Come la paste. Nô no vin nissune tradizion di pastesute; mê ave no saveve cemût fâle e gno pari le à cognossude in chê volte dal militâr. O vin invezit une grande tradizion di consum e di produzion di paste par mignestre. Dal Votcent si coltivave ancje forment par paste che al lave a Vignesie dulà che a jerin i pastificis, ma nol jere di grande cualitât. Dal Nûfcent, invezit, i pastificis, e ancje in grant, ju vevin in Friûl (Mulinaris e Storti fûr Udin, Pastificio Carnico a Tumieç, Barborini e Pignoni a Cortâl, Tomadini a Pordenon, e v.i.). Cumò, se no fali, nus reste un piçul pastifici artesanâl a Lestans, e vonde.
Grans antîcs
Cumò a vadin di mode, e al è un ben, i grans “antîcs”. In chest câs “antîc” al vûl dî dut e nuie parcè che a metin li dentri i forments de tradizion taliane, chei che a vegnin de civiltât contadine plui patoche, come i forments dai agns Cincuante dal secul stât.
◆ Alore viodìn di capîsi. Intant lis piris: chestis a son di sigûr antighis, tant al è vêr che a son restadis cul gran “vistît”. La pire piçule e je stade pôc selezionade, di fat e prodûs une vore pôc, e à la samence piçule, ma i nutrizioniscj a cjacarin un grum ben. La pire grande le dopravin une vore i Romans che le clamavin far, di li il non farine, par fâ la lôr polente (puls). Cul lâ dal timp i contadins a àn tirât fûr di cheste il forment “dûr”, chel de paste, che al à la samence nude. De pire spelte, la plui zovine, i contadins a àn tirât fûr il forment tenar, chel di fâ pan, nût ancje lui.
◆ Insome se o volês restâ sul antîc nuie di miei des piris. Però no son compagnis e alore al salte fûr il fastidi che, par talian, lis clamin masse spes dutis trê cul non di “farro”. Cussì intune etichete di paste, o di biscots, o di pan tu cjatis scrit “farro” e no tu sâs ce che al è. Un truc al po sei chel di cjalâ la traduzion parcè che tantis etichetis a puartin la traduzion in altris lenghis. Ancje se no sês poliglots o podês dâ un cuc ae tabele cui nons forescj che o vin metût culì sot.
◆ Lis piris, come segnâl di antichitât, a son “vistidis”. I forments “nûts” ancje lôr, che a sedin dûrs o tenars, a àn cualchi gjarnazie avonde viere: soredut tra i prodots biologjics si cjatin chei tradizionâi di regjons talianis, chei che no si sa cui che ju à selezionâts e nissun si è mai çugnât di dâi un Nobel, o di fâi un monument al contadin anonim, vignarès a stâi a ducj i contadins de storie. Nô de Patrie ur fasìn almancul tant di cjapiel.
Dopo, come che si diseve, a son ancje forments che o savìn cui che ju à selezionâts, disìn subit prime e subit dopo de ultime vuere e che, secont chei che ju coltivin a àn carateristics agronomichis e nutrizionâls avonde dongje di chei de tradizion contadine plui patoche.
◆ Parcè la int si slontanie dai forments plui atuâi, chei che ju àn metûts dongje i gjenetiscj des universitâts o des grandis ditis di samencis? Al sarà il savôr di ce che si fâs cun lôr, ma al sarà soredut che al risint il fisic a mangjâju. No je nome cuistion di celiachie (li no vadin ben nancje lis piris) e je cuistion che tancj di lôr a sintin che no ur fâs ben ancje se no son celiacs.
◆ E, alore, cuistion di savôr e di salût, anìn indevant cui grans antîcs.
Pai celiacs (ma ancje par ducj) a son il mei, il vuardi, il sarasin, il soròs e il rîs che, cun lôr, si fasin robis buinis.
“Tu fevelis, tu, ma si cjatino in Friûl chestis blavis di une volte?”. Sì che si cjatin, baste cirî. Ma no dîs chês di supermarket che a vegnin magari dal Minnesota, no no, propit robe furlane, samenade, nassude e cressude chenti, dentri i confins di chê che une volte ducj clamavin “Patrie” (tra il monte e ‘l mare, quasi theatro, c’abbia fatto l’arte non la natura…, saveiso chê che chiude Liquenza con perpetuo fonte, propite chê).
E alore, furlans
E alore, furlans, cjapìn ce che di bon nus da la modernitât, ma tornìn a tirâ fûr dut il bon de nestre storie, che, us al garantìs jo, nol è pôc! ❚
PAN E SALAM. Friûl: une patrie di blaveEnos Costantin
Buine sere, alore intant viodìn di capîsi sui nons. In dì di vuê pe gran part dai furlans che a fevelin ancjemò furlan la blave e je il sorc turc (o sorturc o sarturc) che in cualchi paîs, par fâle curte a furlan vie, lu clamin nome sorc. Chei che no fevelin furlan a disin “mais”, doprant cussì une peraule di une lenghe de Americhe centrâl, peraule che si cjate benzà tai diaris di Cristoful Colomp dal 1500. E chel mais / blave/ sorc turc lu à piturât a Rome te Vile Farnesina, benzà dal 1517, il nestri Zuan di Udin: la prime figure dal sorc turc in Italie.


text:
Nô de La Patrie dal Friûl lu cognossìn ben e di tant timp Daniel Samba, il “furlan piturât di neri”, come che lu clamin e si fâs clamâ lui par prin. Rivât dal Camerun di 14 agns in Italie domandant asîl politic, cumò autist de Saf e cun famee in Friûl, lu cognossìn – si diseve – par vie che al à fat tantis robis in lenghe furlane. Trasmissions a Radio Onde Furlane, ancje di condutôr, atôr tai cines di chei di Felici ma furlans, protagonist di spot de ARLeF sul ûs dal furlan.
Sì, parcè che Daniel il furlans lu sa ben: al à tacât a imparâlu a Cividât cuant che al faseve cors ae Cfp, cumò Civiform. I someave al todesc che al veve bielzà imparât e cussì al à tacât a fevelâlu. Si sa: fevelâ dôs lenghis al invie ae tierce, par passâ ae cuarte, e vie indevant. Chel che si dismentein tancj gjenitôrs furlans che no lu insegnis ai lôr fruts, magari cussì no.
Notorietât “social”. Cumò però no lu cognòs dome un grup ristret di personis che lu à seguît tai siei lavôrs par furlan: al è sucedût che al è stât publicât on line un video li che Daniel al fevele cui coleghis e al cite dute une serie di proverbis classics par furlan, dimostrant no dome paronance de lenghe, ma ancje de culture furlane (intant che cualchi coleghe furlan al lave indevant a fevelâ par talian, invezit). Il video al à vût un sucesson: une sdrume lis visualizazions, cuntune vore di coments positîfs, ancje di int che par solit le à cuintri dai imigrâts.
Nus pâr che e sedi la dimostrazion che cuant che si cjatisi devant di une persone, ancje se “piturade di neri”, e no di articui di gjornâi o speculazions di cualchi politic, la integrazion e il dialic a vegnin naturâi.
Ducj scaturîts e amirâts i gnûfs fan di Daniel, duncje, ma il vês pas indevant al sarà cuant che une robe cussì no fasarà plui notizie. Al di là des pituris. ❚
✒ Redazion
Samba furlan. Cuant che si cognossisi, l’integrazion e ven facile............
Nô de La Patrie dal Friûl lu cognossìn ben e di tant timp Daniel Samba, il “furlan piturât di neri”, come che lu clamin e si fâs clamâ lui par prin. Rivât dal Camerun di 14 agns in Italie domandant asîl politic, cumò autist de Saf e cun famee in Friûl, lu cognossìn – si diseve – par vie che al à fat tantis robis in lenghe furlane. Trasmissions a Radio Onde Furlane, ancje di condutôr, atôr tai cines di chei di Felici ma furlans, protagonist di spot de ARLeF sul ûs dal furlan.


text:
La Vierte des sisilis e lis cuatri stagjons di dordui e cocâi
sabato 7 luglio 2012
FRIÛL - PROBLEMIS DI RISOLVI PAR VÊ ALTERNATIVIS AL MÂL E AL MARAN
F R I ÛL
PROBLEMIS DI RISOLVI
PAR VÊ ALTERNATIVIS
AL MÂL E AL MARAN
“ Pe rapresentazion e pe rapresentance dal Friûl al è cetant ce fâ, ma al covente fat.
Il pericul, almancul par ce che al tocje la rapresentance, al è grues: chel di scugnî sielzi dome tra il mâl e il Maran.”
-----------
La Vierte des sisilis e lis cuatri stagjons di dordui e cocâi
........................................................... ..........
EUROFURLAN
A son doi i problemis di fonde dal Friûl: chel de rapresentazion e chel de rapresentance.
Ducj i doi si son palesâts a clâr in ocasion de visite plui resinte dal president Napolitano, cemût che o vin ricuardât. Chest al jere saltât fûr in particolâr a Glemone, là che di ce che si viodeve culì e soredut di ce che a àn mostrât lis televisions nol someave nancje di jessi in Friûl ma inaltrò, in Italie, forsit intune fantomatiche Gèmona (cul acent sul “e”, cemût che e à dit plui voltis une gjornaliste de Rai).
Ad in plen coerent cun chê rapresentazion falade e alienade, fie di un inçussament secolâr a colps di “triveneto”, “piccola patria”, frecis e plumis, al è stât il compuartament dai rapresentants di cheste tiere e di cheste int, che a àn mostrât di no savê, o di vê pôre di savê e di palesâ, che la nestre – il Friûl cun Triest – e je une regjon dal Stât talian, ma no je dome taliane: e je ancje furlane, slovene e gjermaniche.
In cheste suaze, cemût che o vin scrit, chel dal sindic di Faedis, cul sô salût par furlan e par sloven, al è stât un gjest cussì normâl e sempliç e propit par chest ecezionâl e salacor eroic. Un segnâl che al fâs pensâ ben pal avignî, stant che al mostre la possibilitât che e sedi une rapresentance divierse, plui vere, dal nestri teritori, de sô int, des sôs dibisugnis e dai siei dirits.
Se si cjalisi ator, però, al reste un fat par so cont, che al podarès ancje vignî calcolât compagn di chê sisile solitarie che – si dîs par talian – «non fa primavera».
In cheste situazion, a meretin preseadis lis cjoltis di posizion, de bande di cualchi conseîr regjonâl, in cont dal eletrodot Redipuie- Udin Sud, che à an dit che se si à di fâlu al à di jessi fat dome sot tiere. Sul argoment si è esprimût compagn ancje il gnûf segretari de Lega Nord di chenti, che al mostre di capî che al covente plui Friûl e mancul “Padania”, ma che nol pues lâ plui inlà di cussì.
Ancje in chescj câs, cun dut che si ciri di jessi otimiscj, almancul par cumò o restin tal cjamp des sisilis solitariis.
E cussì a son altris i uciei che a svualin tal nestri cîl e che a fasin dams cun peraulis, oparis e omissions: dordui, cocâi, stornei e pampagai di ducj i colôrs.
Il miôr di ducj al è chel che al dîs che al fâs dut lui e che nol combine nuie, de lenghe furlane in Rai, che par cjatâle no si pues nancje domandâi a “Chi l'ha visto?”, fintremai al “Messâl furlan”, cuistion che forsit e cjatarà une soluzion, ma propit parcè che no je di sô competence.
Fenomenâl ancje chel altri, che juste chê altre dî al domandâve di «certificare la friulanità dei professori»: in confront cun chê, la propueste eventuâl di fâur l'antidoping a cierts di lôr prin che a vierzin il bec o che a scrivin su Facebook e somee pardabon plene di sintiment.
Pe rapresentazion e pe rapresentance dal Friûl al è cetant ce fâ, ma al covente fat.
Il pericul, almancul par ce che al tocje la rapresentance, al è grues: chel di scugnî sielzi dome tra il mâl e il Maran.
LA VIGNETTA DELLA SETTIMANA
Euro Furlan
da IL QUOTIDIANO (FVG)
ANNO II N° 147 VENERDI 6 LUGLIO 2012
LETTORI
Pubblicato da Comitât pe Autonomie e pal Rilanç dal Friûl a 15:02
Etichette: EUROFURLAN, Friuli, Lingua friulana
Iscriviti a: Commenti sul post (Atom)


text:
«Un Teatri Regjonâl come servizi culturâl public e a disposizion dai citadins… un pont di incuintri di ducj chei che in Regjon a tegnin cont e a bramin la culture in gjenerâl e ancjemò di plui la culture locâl»: chest al jere il sium di Nico Pepe, atôr teatrâl e regjist furlan.
Il sium di meti sù une compagnie stabil di professioniscj teatrâi cun repertori in lenghe furlane, sium puartât indevant massime di bande di un arlêf di Pepe, Bepi Agostinis, vuê dopo vincj agns di bataiis al è deventât realtât. La strade par rivâ a cheste risulte e je stade ingredeade: tancj politics e filodramatics a son stâts cuintri par motîfs economics, ma tante int a pro de cause e à ancje metût adun petizions. E dopo tante fatûre, ai 5 di Avrîl a pene passât al è stat firmât un acuardi di colaborazion tra diviers ents (Provincie di Udin, ARLeF, CSS Teatri Stabil di Inovazion, Ert-Ent Regjonâl Teatrâl, Academie di Art Dramatiche “Nico Pepe”, Fondazion Teatri Gnûf “Zuan di Udin”, Comun e Universitât di Udin, Fondazion Crup, Societât Filologjiche Furlane, Mittelfest, Associazion Teatrâl Furlane, Teatri Club). L’acuardi al à dât vite a la “Farie Teatrâl Furlane”, inmaneade come un centri di studi e produzion teatrâl di tescj furlans scrits di plante fûr o riadatâts, un lûc di formazion dai atôrs, une rêt di comunicazion, ricercje e scambi di ideis e progjets di puartâ tes scuelis, sul teritori de Regjon e fûr. Insumis, un lavôr di scuadre (par cumò programât dal 2011 al 2013), cul fin di dâi fuarce al furlan traviers il teatri, intindût tant che mieç di leam ae tiere, cetant impuartant pe difusion de lenghe furlane e de culture te societât e soredut tes scuelis, par che ducj e cjapin pardabon cussience de lôr identitât di furlans.
La Farie e à metût in sene il so prin prodot dai 13 ai 16 di Avrîl al Teatri Gnûf “Zuan di Udin”, cul spetacul “Pieri da Brazzaville” su la figure di Pieri Savorgnan di Breçâ. La opare, pe regjie di Gigi Dall’Aglio, scrite di Paolo Patui, cun musichis di Davide Pitis, e à tirât dongje 18 atôrs (talians, furlans, africans e francês), 12 musiciscj dal Conservatori di Udin e un cantant.
Cussì la Farie furlane e à tacât la sô vôre di valorizazion dal furlan cul imprest dal teatri, cjapant il sburt des peraulis dal poete spagnûl Garcìa Lorca:«Un popul che nol jude il so Teatri al sta par murî, se nol è za muart. Tal stes timp, il Teatri che nol met adun la pulsazion sociâl e storiche, il drame di un popul, il colôr gjenuin dal so paisaç e dal so spirt nol è mertevul di clamâsi Teatri».
Ilarie Colùs
CULTURE – Finalmentri si partìs............
«Un Teatri Regjonâl come servizi culturâl public e a disposizion dai citadins… un pont di incuintri di ducj chei che in Regjon a tegnin cont e a bramin la culture in gjenerâl e ancjemò di plui la culture locâl»: chest al jere il sium di Nico Pepe, atôr teatrâl e regjist furlan.


text:
La situazion internazionâl e lis tensions sul confin orientâl a impedirin la soluzion de “Cuistion di Triest” fintremai al 1954. O ricuardìn che ai 15 di Setembar dal 1947 si concluderin lis aministrazions militârs te provincie di Udin e di Gurize. La istituzion dal teritori libar di Triest e puartarà in chei dîs ae division de citât juliane inte zone A (sot il control dal Guvier Militâr aleât, la Allied Military Goverment – Free Territory of Trieste – British/Us zone), che e cjapave dentri la provincie atuâl di Triest, e une zone B sot il control dal esercit Jugoslâf, cun part de Istrie, ven a stâi il distret di Cjaudistrie e di Buje. E apont cul Memorandum dal 1954 si segne la date li che Triest (la zone “A”) al torne ae aministrazion taliane – il passaç dai podê si fasarà ai 26 di Otubar -, ancje se la ratifiche definitive dai confins e sarà fate dome tal 1975, cul tratât di Osimo, tra Italie e Jugoslavie. Intant, la situazion economiche dal dopovuere in F-VJ e segnà la riprese dai flus tradizionâi di emigrazion dai furlans viers i paîs de Europe e di altris continents.
Sierâts duncje i strissinaments puartâts dal Tratât di pâs di Parîs dal 1947, superade la X disposizion transitorie e finâl de Costituzion taliane, e nassè la Regjon Friûl-Vignesie Julie: l’at al è la Leç Costituzionâl 1, dai 31 di Zenâr 1963. La elezion dal prin Consei regjonâl si tignì ai 10 e ai 11 di Mai dal 1964, cu la prime sentade te aule Consiliâr dal Comun di Triest ai 26 di Mai. In chê prime clamade al vôt, a rispuinderin 780.108 citadins su 881.231 che a vevin dirit (afluence dal 88,52%). I prins conseîrs, 61, a forin sielts cuntun sisteme proporzionâl e cence elezion direte dal president de Zonte. Il teritori de Regjon al fo ripartît in 5 circoscrizions eletorâls, daûr la jurisdizion dai tribunâi: Triest, Gurize, Udin, Pordenon e Tumieç. Il prin partît al risultà la Democrazie Cristiane, cul 43,1% dai vôts, e po dopo il PCI (18,6%) e il Partît Socialist talian (10,7%). Duncje, il Consei al votà ai 24 di Jugn dal 1964 la Zonte Regjonâl, e Alfredo Berzanti (Dc) tant che prin president de Regjon. Ai 31 di Avost dal stes an, la publicazion de prime leç dal gnûf ent. Ai 17 di Fevrâr dal 1966, il prin rimpast di Zonte, cu la riconferme di Berzanti ae presidence. Esponent de Resistence furlane cu la Osoppo, Berzanti al fo a cjâf dal esecutîf fin ai 6 di Lui dal 1973; al formà dôs zontis, tes dôs legjislaturis, componudis di coalizions di cinc partîts: Dc, Psi, Psdi, Pri e Pli. De dì dopo jessi stât a cjâf dal guvier regjonâl fintremai ai 4 di Dicembar dal 1974, al fo designât President dal Consei Regjonâl.
Altris datis che a segnarin chei prins agns de Regjon: il Decret dal President de Republiche dal 1967 che al concedeve un steme e un confenon, che al sarà uficialmentri consegnât di Aldo Moro, chê volte president dal Consei, a Aquilee, ai 7 di Avrîl 1968, tes mans dal stes Berzanti; la costituzion de Provincie di Pordenon, il prin di Març dal 1968; po dopo la inaugurazion dal emicicli di plaçâl Oberdan a Triest, ai 5 di Otubar dal 1972, in presince dal president de Republiche, Giovanni Leone.
L’assestament dal cuadri regjonâl di un pont di viste istituzionâl al rapresentà une stabilizazion che e sburtà il profîl economic dal teritori, che al sarà segnât dal boom industriâl. A gjoldi a forin lis fameis, no plui costretis a cjapâ la valîs in man e a emigrâ. Par un ciert periodi, il fenomen al mudarà: al interessà plui i oms, e al fo pal plui stagjonâl. Il gnûf organisim al judà ancje a frontâ i dramis causâts de nature, cuntune rispueste plui pronte e un coordenament eficient dai aiûts, cuant che par esempli tal 1976 il Friûl al fo scjassât dal Orcolat. No par nuie si dîs che la moderne Protezion Civîl e nassè propit chi di nô, in chei agns. ❚
O.P.
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
… CHEL RIÇ DILUNC LA LINIE DE OMBRENE
A son des voltis che a non si rive ad ore a distingui il confin tra la muart e la vite, al è ce tant che jessi jenfri la ombrene e la lus.
E al è cuant che o sin dilunc la linie de ombrene che la nestre vite a jê massimementri in pericul. In cheste zone lis robis a no si viodin ben, par la cuâl al è facil ch’al sucedial alc cal no va.
Cuant o soi rivât la prime volte dilunc chel trat di strade il riç no l’ere ancjemò, daspò un vincj minuts o soi ripassât par di lì e lu ai cjatât con il so piçul music ce tant zentîl e cun il so cuarp cuviert di spinis distirât par tiere in tune magle di sanc.
Oltri che a provâ dûl o soi stât ancje colpît dal fat che il riç al si cjatave dongje de linie de ombrene. In un prin moment o ai pensat ma cjale un po ce brute int che pase di chi, non à nancje dûl par un puar riç. Al ere un trat di strade dongje un parc di machinis in dulà no è pussibil cori ma dome là planc.
Ma daspò ve pensât parsore un pôc, o ai capît che chel automobilist no jere rivât a viodi il riç par vie che il riç al si cjatave dilunc la linie de ombrene.
Intal cine Visionario di Udin a si pues viodi fin tramai la setemane che a ven il film “Il Riccio “, ch’a al è giavât fûr dal romanç di Muriel Barbery “L’Eleganza del Riccio”, è a chel puar riç che o volarès dedeà il film.
“… i riçs animaluts par fente sflacjons, energjichementri solitaris e une vore elegantons.”


text:
Di un pôc di timp in ca si viôt ator une bandiere furlane particolâr. Invezit dal fonts blu de nestre bandiere nazionâl classiche, di fat, lu à ros. Si pues scuasit dî che e je une gnove mode, tal cjamp dai simbui furlans. Di dulà vegnie fûr?
O savìn che la antighe steme de Patrie dal Friûl e je la acuile araldiche di aur in cjamp celest che e jere parsore dai sigjîi dal Stât, su lis monedis batudis dai patriarcjis (tant che Bertolt di Andechs, Volchero, Ottobono e Beltram, par esempli) e in pituris murâls (une si cjatile ancjemò a Udin su la puarte di Sant Bortolomiu in vie Manin). L’esemplâr plui cognossût e antîc de bandiere patriarcjâl al è esponût intal Domo di Udin.
Propit l’an passât, la diretore dal Museu Maria Beatrice Bertone e à confermât che chel tiessût conservât al è propit dal Tresinte, disint cussì al nestri gjornâl: «La cualitât dal taffetà di sede e je dal Tresinte. Ancje lis cusiduris a son contemporaniis dal cjamiç. O podìn duncje dî che nol è stât tornât a meti dopo, ma che al è chel origjinari» (La Patrie dal Friûl, Març dal 2016).
Al è un drap cuadrangolâr cul fonts celest, cun parsore une grande acuile di aur, che al è stât cusît sul cjamesot di lin blanc che al faseve sù il cuarp dal patriarcje Beltram di Saint Geniès, copât a S. Zorç de Richinvelde di une conzure di nobii furlans.
Fra lis bandieris di chê epoche, però, intun manuscrit dal Sietcent conservât inte biblioteche civiche di Udin e je citade la insegne militâr dal Patriarcjât, rosse cuntune mitrie vescovîl compagnade di doi pastorâi incrosâts, ducj in blanc. «Il patriarca d’Aquileia ne li suoi stendardi da guerra portava per insegna una mitra nel mezzo di due pastorali bianchi in campo vermiglio» (O. Manin, Memorie e notizie, B.C.U., ms 619/1).
Une citazion che e jere restade tai scansei dai storics o di cualchi studiât in storie furlane. Rivât internet, la curiositât e je stade publicade in rêt e e à tacât a zirâ. Si pues fâ la ipotesi che, come che al sucêt dispès, il “passeperaule” al vedi fat mudâ la informazion, e cussì la bandiere rosse di vuere e je deventade dome un cambi di colôr di sfont su la classiche bandiere blu cu la acuile. Salacor par vie che al è un simbul che al scjalde i cûrs plui che une mitrie vescovîl… E cussì, la curiositât si è sparniçade in cheste forme.
Tant che al è tacât a deventâ un prodot di merchandising che la int e cîr. «Di chest an, nô o vin in vendite insiemi a la acuile classiche su fonts blu ancje chê su fonts ros» al conferme Michele Venier titulâr de Friûlpoint, la dite di maiutis e di gadgets furlans. «O vin a pene tacât, duncje, ma za o viôt che la idee e plâs, al di là di savê di dulà che e ven, se e jere une acuile o no. Forsit parcè che ai furlans ur stice la idee di vê vût un passât di Stât indipendent furlan: plui che un simbul di vuere, un simbul che al ricuarde une autonomie fuarte pierdude. Nô le vin “in cjase” e le din fûr tai nestris negozis autorizâts». Par informazions, si pues lâ sul sît www.friulpoint.it o domandâ al 348/3191449 (ancje sms e WhatsApp).
✒ Radeschi
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
25 novembre 2009
Mostre dal Cine
Vuê e tache la mostre dal Cine, no dome par furlan, ma in calendari a son ancje films di altris minorancis europeanis.
Tra chei par furlan al sarà ancje "Jo o ai voie di jessi un vuerîr" che us propon chi sot e che al nas di une conte dai fruts de scuele materne di Maian.
Un grazie a Luca e Marco (fracait chi par scoltâ la sô spiegazion) che le àn fate deventâ un video.
Tra chei par furlan al sarà ancje "Jo o ai voie di jessi un vuerîr" che us propon chi sot e che al nas di une conte dai fruts de scuele materne di Maian.
Un grazie a Luca e Marco (fracait chi par scoltâ la sô spiegazion) che le àn fate deventâ un video.
Nessun commento:
Iscriviti a: Commenti sul post (Atom)


text:
Gjesù pastôr e puarte des pioris
Zn 10,1-16
Une volte, cuant che un vescul al leve in visite pastorâl tun paîs, lis stradis e la place a jerin dutis sfodradis di manifestuts colorâts “Viva il Buon Pastore”. Come a dî che il vescul al jere il bon pastôr. O speri no in sostituzion di Gjesù! Ma no sai se il vescul al sintive la vôs des sôs pioris, se al capive la lenghe dal so popul, se al jere dispost a rimeti la sô vite (viôt mons. Rossi te Grande Vuere!). O viôt vuê che lis gjerarchiis e continuin a dineâ un dirit naturâl: preâ te proprie lenghe. Al è stât il coment a chest vanzeli a deventâ il document uficiâl de nassite di Glesie Furlane tal 1974.
Pre Roman Michelotti
101“In veretât, in veretât us dîs: Chel che nol jentre pe puarte tal sierai des pioris ma si rimpine dentri di un’altre bande, chel li al è un lari e un brigant. 2Invezit chel che al jentre pe puarte, al è pastôr des pioris. 3Il vuardean i vierç e lis pioris a scoltin la sô vôs e al clame par non lis sôs pioris e lis mene fûr. 4Cuant che al à paradis fûr dutis lis sôs pioris, al cjamine denant di lôr, e lis pioris i van daûr, parcè che a cognossin la sô vôs. 5No laran mai daûr di un forest ma a scjamparan lontanis di lui, parcè che no cognossin la vôs dai forescj”. 6Gjesù ur contà cheste parabule, ma lôr no capirin di ce che al intindeve fevelâur.
7Alore Gjesù al continuà: “In veretât, in veretât us dîs: O soi jo la puarte des pioris. 8Ducj chei che a son vignûts prin di me a son laris e brigants. Ma lis pioris no ju àn scoltâts. 9O soi jo la puarte. Chel che al jentrarà passant par me si salvarà; al jentrarà e al jessarà e al cjatarà passon. 10Il lari nol jentre che par robâ, par copâ e par fiscâ. Jo o soi vignût par che a vedin la vite e le vedin plui che bondante. 11Jo o soi il bon pastôr. Il bon pastôr al rimet la sô vite pes pioris. 12Il mercenari, invezit, che nol è pastôr e che lis pioris no son sôs, al viôt a rivâ il lôf, al implante lis pioris e al scjampe, intant che il lôf lis puarte vie e lis dispiert, 13parcè che al è mercenari e no si scompon pes pioris. 14Jo o soi il bon pastôr e o cognòs lis mês e lis mês mi cognossin me, 15come che il Pari mi cognòs me e jo o cognòs il Pari. E o rimet la mê vite pes pioris. 16E o ài altris pioris, che no son di chest sierai. Ancje chês o ài di menâlis dongje e a scoltaran la mê vôs e a saran un sôl trop, un sôl pastôr.


text:
_Mandi nono, sâstu che il gno amì Marc al sta metint sù une aziende par vendi sapis a Triest?
Usti, a ‘nd à bêçs di butâ vie!
_Ma no, no ju met lui, i bêçs: al dopre il crowdfunding.
Il craud-ce?
_Il crowdfunding, nono. Si dopre un grum, in dì di vuê. Al è inglês: “crowd” al vûl dî int, e “funding” finanziament. In pratiche, se tu tu âs une idee, ma no tu as bêçs, tu domandis a chei altris di finanziâle.
Ah, ma clamile bancje, alore! Ce saltistu fûr cun chescj nons forescj?
_Ma no, nono, si clame crowdfunding propit parcè che si fâs cence lis bancjis. Tu metis la tô idee su internet e tu domandis bêçs a int come te, dome che nol paie un sôl, ma a pain in tancj: ognidun al met alc par fâ une robe ducj insiemi. Ancje pôc, dome un euro.
Come cuant che al passe il muini a cjapâ sù lis ufiertis a messe par comedâ il cjampanili?
_Une robe dal gjenar, sì.
E ancje il to amì, dopo vê comedât il cjampanili si comprial la Mercedes, come pre Jacum?
_Ma no, nono, il crowfunding e je une robe “etiche”. No tu vâs di nissune bande se no tu crodis te idee e in cui che le puarte indevant.
Ma, al sarà. Ma cui che al met i bêçs, ce i tornial indaûr?
_Cualchi volte dome un “contentin”. Se si finanzie la publicazion di un libri, par esempli, ti pues rivâ un scont par comprâ une copie. Ma il plui des voltis un al met i bêçs e vonde, cence vê nuie indaûr, dome la sodisfazion di viodi realizât il progjet.
Il progjet di cualchidun altri.
_Sì.
Cussì, chel chi al fâs ce che al à voie di fâ, ma cence meti un franc?
_Si, ma al à metût la idee!
O ai capît, alore. Nol è nuie di gnûf. Ancje il gno amì Vigji al fâs simpri crowdfunding.
_Aial metût cualchi progjet tal web?
No, ma al bute simpri li la idee “Lino a bevi alc?”; chei altris a pain il zîr e cuant che i tocje a lui al scjampe vie. ❚
✒ Bete Di Spere
NO SON PERAULIS PAR VECJOS. Crowfunding............
_Mandi nono, sâstu che il gno amì Marc al sta metint sù une aziende par vendi sapis a Triest?


text:
Neutrin
Il neutrin al è une particule elementâr. Al à spin 1/2 e dincje al è un fermion. La sô masse e je minime, di fat esperiments resints (cjale Super-Kamiokande) a àn mostrât che e je divierse di zero (di 100.000 a 1 milion di voltis plui bas di chê dal eletron). Stant che i neutrins no àn cjarie eletriche ni cjarie di colôr, a interagjissin dome traviers de fuarce nucleâr debile e no sintin la interazion nucleâr fuarte e la fuarce eletromagnetiche. Stant che a àn une masse, a son sensibii ancje ae gravitât, ma jessint la gravitât la fuarce plui debile e vint il neutrin une masse minime, cheste interazion e je trascurabile rispiet ae interazion debile.


text:
La Fondazione Friuli e à inviât il secont bant “Welfare di comunitât”, che al nas de sinergjie cu lis istituzions e cul contribût di Intesa Sanpaolo. La iniziative e je stade presentade inte sale cunvignis de Fondazion in vie Manin a Udin ai 17 di Zenâr, ae presince dal president Giuseppe Morandini, dal diretôr dal servizi integrazion sociosanitarie de Regjon Ranieri Zuttion, dal diretôr regionâl di Intesa Sanpaolo pal Venit, Friûl-Vignesie Julie e Trentin-Sudtirôl Renzo Simonato, e dal vicepresident de Region Riccardo Riccardi.
Si trate de seconde edizion dal bant che al à une dotazion di 600 mil euros e al è indreçât a sostignî i progjets che a interessin lis personis anzianis no autosuficientis, i minôrs in cundizion di disasi e lis personis cun disabilitât psicofisiche, cun chê di incentivâ il disvilup di gnovis progjetualitâts e la pussibilitât di dâ continuitât aes iniziativis premiadis cul prin bant. Chest an al è stât inserît un focus particolâr sui intervents inovatîfs e ancje sperimentâi par sostignî la domiciliaritât midiant di sistemis di telemonitorament e di teleasistence, un cjamp dulà che la tecnologjie e pues dâ un grues contribût par miorâ la cualitât de vite pes personis plui anzianis.
In graciis dal contribût di Intesa Sanpaolo, si podarà tirâ dongje altris risorsis dal teritori creant un volan che tal 2018 al à permetût di disvilupâ progjets cuntun cost previodût che al vâl cuatri voltis l’impuart des risorsis dadis fûr inte suaze dal bant. Ancje cheste volte e torne a jessi impuartante la colaborazion jenfri istituzions che, adun cul privât, a son un supuart fondamentâl pe creazion di un gnûf welfare comunitari, in stât di meti dongje realtâts diviersis par sburtâ sul disvilup di formis di intervent inovativis, peculiârs inte assistence sanitarie e sociâl.
Il bant al previôt tant che cundizion un partenariât fra sogjets publics e ents dal tierç setôr: cheste modalitât e à permetût di esprimi capacitâts progjetuâls che si poin sul intervent public e suntune straordenarie rêt di associazions, volontaris, personis di buine volontât. Il tiermin par presentâ lis domandis al scjât ai 28 di Fevrâr. Il test integrâl dal bant e la modulistiche si cjatin sul sît www.fondazionefriuli.it
Par vê informazions si pues clamâ il numar 0432/415811. ❚
Piero Cargnelutti
FONDAZIONE FRIULI. 600 mil euros par vecjos e disabii............
La Fondazione Friuli e à inviât il secont bant “Welfare di comunitât”, che al nas de sinergjie cu lis istituzions e cul contribût di Intesa Sanpaolo. La iniziative e je stade presentade inte sale cunvignis de Fondazion in vie Manin a Udin ai 17 di Zenâr, ae presince dal president Giuseppe Morandini, dal diretôr dal servizi integrazion sociosanitarie de Regjon Ranieri Zuttion, dal diretôr regionâl di Intesa Sanpaolo pal Venit, Friûl-Vignesie Julie e Trentin-Sudtirôl Renzo Simonato, e dal vicepresident de Region Riccardo Riccardi.


text:
La ultime bataie e je stade chê dal «No» al referendum costituzionâl dai 4 di Dicembar, fate in non de autonomie dal Friûl-Vignesie Julie che lui al viodeve metude in crisi se e fos passade la cussì clamade riforme Boschi. Cun cheste sô posizion fuarte, il professôr Marzi Strassolt di Graffemberg al à mantignude fede aes sôs ideis e ae sô vision pal avignî dal Friûl fintremai ae fin.
Al è mancjât sul cricâ dal 2017, ai 5 di Zenâr, dopo une vite cun incarichis publichis di impuartance, dulà che al à simpri puartade la sô convinzion de impuartance de valorizazion de lenghe e de culture furlane.
Al veve 77 agns e un brut mâl.
Indotorât in Economie e Cumierç, al è stât retôr de Universitât dal Friûl par 9 agns, dal 1992 al 2001.
Tal ateneu al jere rivât di Triest tal 1987 par insegnâ Contabilitât e economie nazionâl te facoltât di Siencis bancjariis. Al è stât, po, president de Provincie di Udin dal 2001 al 2007.
Al jere duncje un autonomist granitic, convint che la lenghe e fos un aspiet identitari fondamentâl e bon ancje di jessi une risorse economiche, come che al à sostignût ancje tal so ultin libri Economia delle minoranze linguistiche. La tutela della diversità come valore (2016 ed. Carrocci).
Finîde la incarghe te Universitât, subit si è presentât aes elezions provinciâls tant che president cuntune coalizion di centridiestre, si ben che la sô bussule e fos simpri chê dal autonomisim. Al fo elet al prin turni cun passe il 57% des preferencis e riconfermât tal 2006, ma tal Dicembar dal 2007 si dimetè dopo che il Consei provinciâl i votà la sfiducie par un afâr di vôts di scambi, peât propit ae rielezion. Une storie finide tal 2012, cuant la Cort di Apel e à stabilît di no vê di procedi. Strassolt al è jessût net ancje di un procediment penâl pe assunzion di un avocat in Provincie.
Di mari ongjarese e pari furlan, insiemi cui fradis al jere erêt di une famee di clare linie asburgjiche. Te capele privade de tignude di Strassolt, une sô ave, la contessine Franziska Romana di Strassolt Graffenberg, e sposà il maressial Josef Radetzky.
La passion dal professôr Strassolt pal Friûl no je lade al mancul lassâts i impegns istituzionâi. Al è fondadôr de associazion Identitât e Inovazion e al à leât a strent il so non a chel de Societât Sientifiche e Tecnologjiche Furlane, par doprâ la lenghe furlane tai ambients sientifics. Al è un esempli la riviste che la Socie e mande fûr, dulà che a son publicadis lis ricercjis e i studis di docents universitaris par furlan e par inglês.«Cun lui al va vie une part impuartant de storie dal nestri zovin ateneu, che par nûf agns al à savût vuidâ cun grande energjie e determinazion, contribuint in forme significative ae sô afermazion e svilup», al à dit il retôr di cumò Alberto Felice De Toni. L’ateneu al à un rapuart profont cul Friûl e «Marzi Strassolt al jere un interprete autentic di cheste mission”. Tal 1995 al promovè la fondazion dal Centri Interdipartimentâl di Ricercje su la culture e la lenghe dal Friûl e tal stes an al invià la costituzion di Friuli e Formazione e tal 1999 di Friuli Innovazione, il parc sientific e tecnologjic. «Te sô idee a jerin i imprescj operatîfs di une universitât che e veve di metisi al servizi dal teritori e de comunitât di riferiment, intune prospetive di svilup dinamic, che e valorizàs e e atualizàs cheste identitât e cheste culture par vierzile viers il doman» al à ricuardât ancjemò De Toni. ❚
✒ Antonella Lanfrit
Nus à lassâts Marzi, un autonomist granitic............
La ultime bataie e je stade chê dal «No» al referendum costituzionâl dai 4 di Dicembar, fate in non de autonomie dal Friûl-Vignesie Julie che lui al viodeve metude in crisi se e fos passade la cussì clamade riforme Boschi. Cun cheste sô posizion fuarte, il professôr Marzi Strassolt di Graffemberg al à mantignude fede aes sôs ideis e ae sô vision pal avignî dal Friûl fintremai ae fin.